Gróðureldar loga á fjórum stöðum í skóglendi í útjarðri Berlínar. Þeir kviknuðu þegar eldur kom upp í skotfærageymslu lögreglunnar.
Gróðureldar loga á fjórum stöðum í Grunewald-skóginum í vesturhluta Berlínar. Þeir kviknuðu þegar eldur kom upp í skotfærageymslu lögreglunnar í nótt. Slökkviliði hefur tekist að ná tökum á tveimur eldanna. Hinir brenna stjórnlaust.
Íbúar í vesturhluta Berlínar vöknuðu á fjórða tímanum í nótt við miklar sprengingar þegar eldur kom upp í skotfæra- og sprengiefnageymslu lögreglunnar. Við það kviknuðu eldar á fjórum stöðum, sem ekkert varð við ráðið í fyrstu. Tveimur tímum síðar sendi slökkviliðið í Berlín út tilkynningu um hættuástand á svæðinu. Leita þurfti aðstoðar þýska hersins til að koma búnaði á staðina með brynvörðum vögnum. Um níu leytið í morgun mátti enn heyra sprengingar frá skóginum. Um það leyti tilkynnti slökkviliðið að tekist hefði að ná tökum á eldum á tveimur stöðum, en hinir brunnu stjórnlaust. Þá hafði gróður skemmst á um fimmtán þúsund fermetra svæði. Því var beint til fólks að halda sig frá svæðum þar sem eldarnir brenna. Nokkur truflun hefur orðið á lestaferðum af þessum sökum. Hitabylgja er í Þýskaland og útlit fyrir að hitinn fari í fjörutíu stig á nokkrum stöðum í dag. Útlit er fyrir að hitinn detti niður á morgun, búist er við því að þrumuveður færist yfir landið úr vestri.
Gróðureldar loga á fjórum stöðum í skóglendi í útjarðri Berlínar. Upptökin eru rakin til elds í skotfærageymslu lögreglu.